Ramzan Qodirov Ukraina bo'ylab ikkinchi “maxsus operatsiya” o'tkazishni taklif qildi

Checheniston rahbari Ramzan Qodirov nafaqat Lugansk va Donetskda, balki Ukraina bo'ylab “maxsus operatsiya”ning ikkinchi bosqichini o'tkazish kerakligini aytdi. Bu haqda u o'zining Telegram kanalida ma'lum qildi.
Qodirovning so'zlariga ko'ra, kuchli qurollarga ega davlatlar Ukrainani ta'minlamoqda. Qurollarni mahalliy aholiga sotish boshlangan.
“Bu global tartibsizlik, qonunbuzarlik hisoblanadi, uning davom etishiga chek qo'yish kerak. Shuning uchun harbiy operatsiyaning ikkinchi bosqichini boshlash zarur”, — degan Checheniston rahbari.
Shuningdek, u operatsiyadan keyin xalqni normal boshqara oladigan yangi hukumat tuzish zarurligini qayd etgan. Qodirov munosabatlar o'rnatishni xohlayotgan davlatlar bilan aloqada bo'lishga chaqirgan. “Agar ular sanktsiyalarni xohlasa, biz sanktsiyalarga qarshi kurashamiz, agar ular urushni xohlasa, biz kurashamiz”, — degan u.

Qodirovning ta'kidlashicha, hozirda Donetsk, Lugansk va Rossiya qo'shinlari urushda yaxshi natija ko'rsatmoqda. “Kecha katta kolonna yo'q qilindi, bugun esa kun bo'yi Popasna shahri bo'ylab yaxshi natijalarga erishdik. Asta-sekin Donetsk va Luganskni tozalayapmiz”, — degan u.
Avvalroq Qodirov Kievga hujum uyushtirilishini ma'lum qilgandi. Shuningdek, u Ukrainaga qanday rahbar kerakligini aytgandi.